Tidslinje over Sarpsborgs historie

mini|«Ragnvald Jarl og Astrid Kongsdatter kommer til Sarpsborg», tegning av Halfdan Egedius til Olav den helliges saga i 1899-utgaven av Snorre Sturlassons Heimskringla.
mini|Sarpsfossen malt av Erik Pauelsen 1789
mini|Borregård i Sarpsborg mellom 1860 og 1880. 
mini|Kart over Sarpsborg by 1902 
mini|Sarpsborg torv, trolig på 1930- eller 1940-tallet. 
Tidslinje over Sarpsborg historie gir en oversikt over viktige hendelser i Sarpsborgs historie siden byens grunnleggelse:

Store deler av Sarpsborgs historie og punktene i opplistingen har å gjøre med beliggenheten:
 På åsryggen Raet, praktisk å legge veier på med lite behov for broer og omveier fordi Raet demmer opp innsjøer
 Der Glomma, Norges lengste elv, krysser Raet og stuper i havet ved Sarpsfossen, Europas største foss
 Med Borregaard og Hafslund på hver sin side av fossen som har gitt rimelig kraft til sagbruk og industri
 Med Fredrikstad 15 km unna, en «tvillingby» som er større og nærmere havet, men mer usentralt i Østfold

1016: Byen grunnlegges med navnet Borg ved Sarpsfossen av kong Olav den hellige, og blir hovedstad i Norge.
1019: Kong Olav II gifter seg med dronning Astrid i Borg.
1030: Trondheim overtar for Borg som hovedstad, og forblir hovedstad til Bergen overtar i 1217, Oslo i 1314 og København i 1536.
1135: Borg nevnes som en av de seks norske byene, sammen med Trondheim, Bergen, Oslo, Tønsberg og Kungälv.
1460: Borg får privilegiebrev av kong Christian I, og oppnår dermed samme rettigheter som Tønsberg og Oslo.
1567: Byen brennes. Borg gjenoppbygges som festningsby 13 km lenger sørvest, i det som i dag kalles Gamlebyen.
1569: Borg bytter navn til Fredrikstad, for å unngå navneforvirring. Brannruinene der Borg lå blir kalt Gammelby.
1702: 14 mennesker og 200 dyr omkommer når 1 million kubikkmeter leire raser i Sarpsfossen og utsletter ruinene av gamle Borg by.
1766: Etter mange år med rettssaker mot Fredrikstad får Borregaard tilbake bruksretten til egen jord.
1825: Kongen vedtar at sarpingene fra 1827 ikke skal betale skatt til Fredrikstad, og grunnlaget for løsrivelse fra Fredrikstad legges.
1839: Området ved Sarpsfossen får på nytt bystatus med navnet Sarpsborg, til protester fra Fredrikstad, som frykter for byens framtid.
1845: Sarpsborg er Norges nest største trelasthavn, takket være stor vekst hos sagbrukene Borregaard og Hafslund ved Sarpsfossen.
1854: Den første brua over Glomma åpner, og fundamentene er fortsatt i bruk på dagens Sarpsbru.
1855: Sarpsborg blir bryggeriby. Bryggeriet heter nå Borg, og har kontroll over både Hansa i Bergen og CB i Kristiansand.
1860: Borregaard og Hafslund mister eneretten til å skjære tømmer, og Fredrikstad styrker seg på ny som skipshavn.
1861: Byens nye rådhus og kirke brenner ned i en stor bybrann der 46 hus med totalskadd.
1867: Fylket kjøper tomt på Kalnes for å bygge sykehus, men det skal ta over 150 år før sykehuset på Kalnes åpner.
1879: Østfoldbanen fra Oslo til Halden via Sarpsborg åpner, under seks år etter at Stortinget vedtok byggingen av banen.
1882: Østre linje av Østfoldbanen åpner, og dermed kan sarpingene ta tog mot Oslo via både Fredrikstad/Moss og Rakkestad/Askim.
1889: Fabrikkbedriften Borregaard etableres, med utenlandske eiere og navnet The Kellner Partington Pulp Company Limited.
1898: 5 km lange Hafslundbanen fra Hafslund til Sundløkka havn åpner, som Norges første normalsporede, elektriske jernbane.
1903: Sarpsborg Fotballklubb stiftes, og skal senere ta 6 Norgesmesterskap før klubben sammen med IL Sparta danner Sarpsborg 08 FF.
1909: Borregaard er Norges største bedrift med nesten 2000 ansatte, og forblir størst helt til Hydro blir større på 1970-tallet.
1910: Smaalenenes Social-Demokrat får med 3 stemmers overvekt Fredrikstad som utgiversted, og får raskt tusener av avisabonnenter i begge byer.
1917: Borregaard får norske eiere, kort tid tidligere har også Hafslund på motsatt side av fossen fått norske eiere.
1918: Spanskesyken rammer, og det dør cirka 600 flere østfoldinger og 70 sarpinger flere enn snittet av året før og etter, særlig rammes unge.
1921: Østfold Arbeiderblad etableres med Sarpsborg som utgiversted og overtar raskt mange abonnenter fra Smaalenenes Social-Demokrat.
1929: Østfold Arbeiderblad blir Sarpsborg Arbeiderblad, etter at Aps sentralstyre overprøver lokale vedtak om én storavis for hele Østfold.
1930: Produktmessen Østfoldutstillingen arrangeres i Sarpsborg med 250.000 besøkende, over 20.000 bare på åpningsdagen.
1940: Sarpsborg besettes av 1.000 tyskere etter at kanonene på Greåker fort aldri kommer i sving fordi viktige deler oppbevares andre steder.
1941: Vidkun Quisling fremlegger planer om å slå sammen Sarpsborg og Fredrikstad til Borg, Norges 3. største by med 70.000 innbyggere.
1942: Oslo bispedømme deles i to, og Sarpsborg blir bispesete for det nye Borg bispedømme til 1945, mens Fredrikstad overtar i 1969.
1945: Tusener feirer i Sarpsborgs gater når Norge frigjøres fra Tyskland.
1952: Fem sangere fra et kor på Greåker omkommer i en kollisjon mellom en buss og en lastebil ved Uddevalla.
1956: Sentralsykehuset for Østfold innvies i Fredrikstad, etter lang tids drakamp mellom Sarpsborg og Fredrikstad om plasseringen.
1959: Etter knapt flertall i en folkeavstemning får Sarpsborg vinmonopol, og slipper å dra til Fredrikstad. I 1946 og 1951 ble det nei.
1962: Hovedveien mellom Norge og Sverige er blokkert i 17 timer i Sarpsborg etter et enormt snøfall hvor folk må sove i bilene.
1963: Sparta Amfi åpner som Norges første ishall, og IL Sparta etablerer seg som en av landets ledende i ishockey.
1963: Fylkestinget vedtar at fremtidig motorvei fra Oslo til Sverige skal krysse Glomma ved Sandesund, ikke fra Rolvsøy til Torp.
1969: Sagahuset åpner ved Sarpsborg torg, og er med sine 5 000 kvadratmeter Norges største kjøpesenter.
1971: Midtre tredjedel av 1,5 km lange St. Marie gate blir Norges første gågate, samtidig som handelen svekkes av at Halden etter folkeavstemning får eget pol.
1973: Hafslundbanen stenges som en del av byggingen av Sandesund bru, og skinnegangen blir etter hvert fjernet.
1976: Det 147 meter høye landemerket Borregaardspipa reises, og blir stående til en ny og mindre pipe erstattet den i 2008.
1978: Ny bru over Glomma ved Sandesund åpnes og trafikken mellom Norge og Sverige ledes omsider utenom Sarpsborg sentrum.
1982: Med 11 stemmers overvekt blir Sarpsborg fylkeshovedstad i Østfold når Østfold Arbeiderparti sier ja til å bygge fylkeshus i Sarpsborg.
1983: Lokaltrafikken på Østfoldbanen opphører, og stasjonene Skjeberg, Hafslund, Sandesund, Valaskjold, Yven og Greåker mister togtilbudet.
1986: Borregaard blir fusjonert med Orkla, og hovedkontoret for konsernet legges til Oslo.
1992: Nabokommunene Skjeberg, Tune og Varteig innlemmes i den nye storkommunen Sarpsborg, som firedobler innbyggertallet.
1992: Stortinget vedtar å bygge ut jernbanen gjennom Sarpsborg til dobbeltspor, en utbygging som med dagens byggetempo vil være klar rundt 2040.
1993: Fredsforhandlingene mellom Israel og Palestina får et gjennombrudd på Borregaard hovedgård og danner grunnlag for Oslo-avtalen.
1995: Myndighetene vurderer å sprenge demningen i Sarpsfossen under storflommen i juni.
1999: Sentrumshandelen styrker seg med åpningen av Storbyen, etter at åpningen av tre sentre ved E6 de siste 15 årene hadde svekket sentrum.
1999: Ordfører Jan Engsmyr får Arbeiderpartiets fylkestingsgruppe til å snu, og nytt sykehus vedtas da lagt til Sarpsborg, ikke Fredrikstad.
2000: Nordic Choice Hotels åpner et av Norges største konferansehotell og badeland ved E6 i Sarpsborg.
2005: 56 syke og 10 døde i legionellaepidemi forårsaket av smittekilde fra et av Borregaards renseanlegg.
2008: Europavei 6 er ferdig ombygget til fire-felts motorvei gjennom Sarpsborg, sju år før den opprinnelige planen.
2008: Tesla presenteres for første gang på norsk jord på den første av to påfølgende klimakonferanser på Hafslund hovedgård.
2011: Tre ungdommer fra Sarpsborg omkommer under massedrapene på Utøya, og mer enn 10.000 går i fakkeltog i Sarpsborg etterpå.
2011: Inspiria science senter åpner på Grålum i Sarpsborg og både statsminister Jens Stoltenberg og kronprins Haakon besøker senteret.
2013: Arbeiderpartiet har styrt Sarpsborg i 100 år, siden de overtok for Venstre i 1913.
2015: Østfolds største arbeidsplass med 3 000 ansatte flyttes fra Fredrikstad til Sarpsborg når Østfoldsykehuset åpner.
2016: Sarpsborg feirer 1000 år, noe bare Tønsberg, Trondheim, Skien og Oslo av norske byer har gjort tidligere.
2018: Sarpsborg 08 når gruppespillet i Europa League som første lag fra Østlandet, og slår Genk som spilte kvartfinale i 2017.
2020: Ulrikke Brandstorp fra Sarpsborg vinner Melodi Grand Prix, men den internasjonale finalen avlyses grunnet koronapandemien.

Kilder: "Glimt fra Sarpsborgs historie" av Erling Bakken og Sarpsborg Arbeiderblads 75 års-jubileumsmagasin.

 Eksterne lenker